**Tasekka n yimwelleh**

**1-Iferdisen iẓrayanen n u****ḍris imwelleh**

**1-1-Tabadut n uḍris imwelleh**

D aḍris ideg amaru yettak-d iwellihen, tinemlin neɣ tisunḍiwin. Iswi-s d awelleh neɣ d asendeh neɣ d aḥettem i unermas akken ad yexdem neɣ ur ixeddem kra. Tasekka-ya nezmer ad tt-naf deg : tafert n ddwa, tasafart n tenwalt, isudaf yesselḥawen kra n tsuddwin am yiɣerbazen, sbiṭarat d luzinat, iwellihen n useḥbiber ɣef kra twuɣa am tmes…

**1-2-Tuddsa**

Deg wayen yerzan tuddsa, aḍris imwelleh yemgarad ɣef tsekkiwin-nniden akk imi ur yebni ara d tiseddarin. Yebna ɣef ubdar neɣ asmiwer n yisuḍaf d yiwellihen wa deffir wayeḍ s usemres n yimdanen neɣ s tririt n ujariḍ amectuḥ yal tikkelt. Tal tikti d tilellit, tettwasegzay-d s umata deg yiwet neɣ kra n tefyar. D acu kan ticki tesra i usegzi ugar, tettili-d deg tseddart tameẓẓyant.

**1-3-Iferdisen utlayanen**

**-Asefti n yimyagen akked wudmawen n tjerrumt**

Deg yimwelleh, talɣiwin i yettilin aṭas d anaḍ akked urmir s « ad » acku ameskar yessendah anermas akken ad yexdem kra neɣ akken ad yerr tamawt ar kra, meḥsub yettwellih-it. Dax almend n waya, udmawen n tjerrumt i d-yettufraren d udem amezwaru akked wis sin.

**Isuraz n tenmeẓla**

Ma d ayen yerzan isuraz n tenmeẓla, amaru ur ad asen-yesri ara s watas akken yella lḥal deg tsekkiwin-nniden. Akken i d-nenna yakan, tal tikti d tilellit, ihi ameskar ur yettḥettim ara iman-is akken ad yeg assaɣ gar tekti d tayeḍt. Ihi aseqdec-nsen yettili-d s umata akken ad qqnen gar iferdisen n tefyar.

**Tamawt**

Deg uḍris imwelleh, ameskar yekkat amek ara yessaweḍ izen-is s shala i unermas, akken ad t-yegzu akken ilaq. Daymi ad naf tasekka-ya tettwassen s tefses ama deg tuddsa neɣ deg yiferdisen n tutlayt.

**2-Iqeddicen**

**2-1-Aqeddic amezwaru : Taɣuri d tegzi n uḍris**

Seld taɣuri n uḍris-a, eg-as tasleḍt almend n tuddsa, syin almend n yiferdisen n tutlayt.

**Lqanun n taddart n Teslent**

Wa d lqanun n taddart n Teslent, ɣef wakken llant tudrin n Leqbayel deg zman amezwaru almi d tura.

1.u. Win yukren axxam deg yiḍ, iban fell-as ayen i yewwi, ad yefk xemsin n teryalin d lexṭiyya i tejmaɛt ; xemsin d lɣerm i bab n uxxam. Ad yernu ad yefk azal n wayen yewwi neɣ, ma yella, ad t-yerr.

w.2. Win yukren tibḥirt, iban fell-as wayen yewwi, ad yefk xemsa u ɛecrin n teryalin d lexṭiyya i tejmaɛt, xemsa uɛecrin d lɣerm i bab n tebḥirt. Ad yernu ad yerr ayen yewwi i bab n tebḥirt.

w.3. Win yewten s tmekḥelt ad yefk meyya i tejmaɛt d lexṭiyya. Wa ma yella ur yejriḥ ara yes-s, win akken yewwet. Wamma ma yejreḥ-it, ad yerr ttar-is win yettewten. Alama yeɛfa-yas, imir-nni ad ad yaɣ lḥeqq n yidammen-is, ayen i yas-iqedder lqaḍi.

w.4. Ma yella yenɣa, ayla-s ulamma deg waman, ad t-yečč lɛerc, ad yernu ad yemmet, neɣ ad yefk ddiya, ma qeblen yimawlan n win yemmuten.

w.5. Win yewten s ujenwi neɣ s tgelzimt, ad yefk xemsin n teryalin d lexṭiyya i tejmaɛt. Wa ma yella ur yejriḥ ara yes-sen. Wamma ma yejreḥ yes-sen, ad yerr ttar win yettewten. Neɣ ma yeɛfa bab n lǧerḥ ɣef ttar-is, ad yaɣ ayen i yas-iqedder lqaḍi deg yidammen-is.

w.6. Win iwehhan s ujenwi neɣ s tgelzimt, ur yewwit ara yes-sen, ad yefk tmanya n teryalin. w.7. Win yewten s tɛekkazt neɣ s udɣaɣ, ad yefk xemsa n teryalin d lexṭiyya i tejmaɛt. Ad yerr ttar win yettewten, neɣ ma yeɛfa fell-as, ad yefk lḥeqq n lǧerḥ, ma yejreḥ-it. Ma yella ur t-yejriḥ ara, ur yettak wayra.

w.8. Win iwehhan s tɛekkazt neɣ s udɣaɣ, ur yewwit ara yes-sen, ad yefk taryalt d lexṭiyya i tejmaɛt.

w.9. Tameṭṭut ma tɛeyyeḍ s lɛerḍ-is, yewweḍ-d chada ɣer tejmaɛt, ad yefk urgaz xemsin n teryalin d lexṭiyya i tejmaɛt d timecreṭ. Ad ternu tejmaɛt ad terẓ lqermud n uxxam n win ixedmen lamer-nni.

w.10. Win yukren ṭerḥa neɣ taffa deg yiḍ, iban fell-as wayen yewwi, ad yefk lɣerma i bab n ṭerḥa neɣ n taffa. Ad yernu ad yexser ayan yewwi. Ad yernu, ma yeccekta yes-s i umeqran n tejmaɛt, ad yefk ɛecrin n teryalin d lexṭiyya. Ma yella ur yeccekta ara yes-s win yettwakren, ulac fell-as.

w.11. Win yukren lexrif neɣ azemmur neɣ rremman, neɣ tiẓurin, neɣ ddukkar, yeṭṭef-it bab n cci, ad as yefk lɣerm, ayen i t-ihan Rebbi fell-as. Ad yernu ɛecra n teryalin i tejmaɛt d lexṭiyya. Ma ur yeccekta ara yes-s bab n cci i umeqran ur yettak wayra.

w.12. Win yennuɣen d tmeṭṭut ad yefk xemsin d lexṭiyya i tejmaɛt, ama tewweḍ-it tmeṭṭut neɣ ur t-tewwiḍ. Lameɛna ma tewweḍ-it tmeṭṭut ad yefk urgaz-is ayen iger fell-as umeqran.

W.13. Win ur neḥdir ara i unejmaɛ ad yefk snat n teryalin. Win ur d-nelḥiqq ara lɛadad ad yefk rebɛa alamma iserreḥ-as umeqran neɣ ṭṭamen.

**Aɣbalu : A. Hanoteau, 1858, Essai de grammaire kabyle, -Les principes du langage parlé par les populations du versant nord du Djurdjura et spécialement les Igaouaouen ou Zouaoua. Suivi d’une note et d’une notice sur quelques inscriptions en caractères dits Tifinar’ et en langue tamacer’t-, Bastide, Alger, Isebtar: 315, 316, 317.**

**1-Tasledt n uḍris almend n tuddsa**

Aḍris-a, ma nmuqel ɣur-s ad t-naf s tiṭ yakan yettbin d imwelleh. Acku yebna ɣef ubdar n leqwanen n taddart n Teslent, wa deffir wayed. Dɣa ameskar ( Hanoteau), yessemres uttunen akked tuɣalin ar uzarig yal tikkelt.

**2-Iferdisen n tutlayt**

**2-1-Talɣiwin n yimyagen**

Deg uḍris-a, llant snat n talɣiwin i d-yufraren : amaɣun akked urmir s « ad ». Amezwaru yesɛa azal n tigawt yemmden, deg yizri, meḥsub tekfa. Ma d tis snat temmal-d tigawt i d-yettasen d anelkam n tigawt tamezwarut.

**Md** : **Win yewten** s tɛekkazt neɣ s udɣaɣ, **ad yefk** xemsa n teryalin d lexṭiyya i tejmaɛt. **Ad yerr** ttar win yettewten, neɣ ma yeɛfa fell-as, **ad yefk** lḥeqq n lǧerḥ, ma yejreḥ-it. Ma yella ur t-yejriḥ ara, ur yettak wayra.

**2-2- Udmawen n tjerrumt**

Adris-a yewwi-d ɣef leqwanen yesselḥawen tilufa, deg taddart n Teslent, seg zik n zik. Yerna rzan yal yiwen rran-t tlisa n taddart-a ar daxel. Ihi deg uḍris-a, amaru yebɣa ad d-yesken azal amatu ama n yisuḍaf, ama n win rzan. Daymi udem n tjerrumt i d-yufraren d udem wis kraḍ asuf d usget.

**Md** : Ma **yella** **y**enɣa, ayla**-s** ulamma deg waman, ad **t**-yečč lɛerc, ad **y**ernu ad **y**emmet, neɣ ad **y**efk ddiya, ma qeble**n** yimawlan n **win** yemmuten.

**2-3- Isuraz**

Deg uḍris-a, ameskar yessemres isuraz akken ad yeqqen gar yiferdisen n tefyar kan, ur ten-yessemres ara deg tuqqna n tseddarin imi akken id-nenna yakan adris imwelleh, tiktiwin ttilint d tilelliyin. Assaɣen yellan s tuget d afran akked tewtilt.

**Md** :Win yukren lexrif **neɣ** azemmur **neɣ** rremman, **neɣ** tiẓurin, neɣ ddukkar, yeṭṭef-it bab n cci, ad as yefk lɣerm, ayen i t-ihan Rebbi fell-as. Ad yernu ɛecra n teryalin i tejmaɛt d lexṭiyya. **Ma** ur yeccekta ara yes-s bab n cci i umeqran ur yettak wayra.

**2- Aqeddic wis sin : Afares s tira**

Anfafat n kuruna (covid 19), d aṭṭan i d-ibanen taggara n 2019, deg tmurt n ccinwa. Seg imir, aṭas n twuɣa i d-yegla i talsa, deg umaḍal sumata. Ar ass-a, imussnawen qqaren-d dakken ddwa-s ala aseḥbiber.

Deg kra n yijarriḍen, aru-d aḍris ideg ad twellheḍ imdanen ɣef wamek ara ḥadren iman-nsen seg waṭṭan-a.

**Tamawt**

Semres tasekka n yimwelleh akked yiferdisen n tutlayt i iwulmen.